Աննա Լուիզա Սթրոնգ

Աննա Լուիզա Սթրոնգ (անգլ.՝ Anna Louise Strong, նոյեմբերի 24, 1885(1885-11-24), Friend, Սալին շրջան, Նեբրասկա, ԱՄՆ - մարտի 29, 1970(1970-03-29), Պեկին, Չինաստան), ամերիկացի լրագրող և կոմունիստական կողմնորոշմամբ գրող, ով երկար տարիներ ապրել է ԽՍՀՄ-ում և Չինաստանում և նրանց աջակցման համար գրել է բազմաթիվ գրքեր ու հոդվածներ։


== Կենսագրություն ==
Աննա Լուիզա Սթրոնգը ծնվել է Նեբրասկա նահանգում գտնվող Կաթոլիկական եկեղեցու քարոզչի ընտանիքում։ 1902-1903 թվականներին Օուկ Պարկի միջնակարգ դպրոցը ավարտելուց հետո Եվրոպայում սովորել է օտար լեզուներ (Գերմանիա, Շվեյցարիա)։ 1903-1904 թվականներին սովորել է Փենսիլվանիայի Բրին-Մարի քոլեջում և Օհայոյի Օբերլինի քոլեջում։ 1908 թվականին, 23 տարեկան հասակում նա Չիկագոյի համալսարանում պաշտպանել է «Սոցիալական հոգեբանությունը և աղոթքները» թեմայով ատենախոսությունը և ստացել փիլիսոփայության դոկտորի կոչում, դառնալով առաջին կինը, ով այդ համալսարանից ստացել է դոկտորի կոչում։
1914 թվականին մեկնել է Իռլանդիա, 1916 թվականին ընտրվել Սիեթլի դպրոցական հանձնաժողովում։ «Էվերետի կոտորածի» ժամանակ (զինված բախում ԱԱԱ-ի ակտիվիստների և ոստիկանության միջև, տեղական գործարարների խմբի աջակցությամբ, որի արդյունքում 7 մարդ զոհվեց, 6-ը անհայտ կորան, 50-ը վիրավորվեցին) նա հանդես եկավ Աշխարհի արդյունաբերական աշխատողների (ԱԱԱ) արհմիության անդամների կողմից։ Միացյալ Նահանգների Առաջին աշխարհամարտին մասնակցության ժամանակ նա հանդես եկավ պատերազմի և զորակոչի դեմ։ Աշխատել է Seattle Union Record թերթի խմբագիր, միաժամանակ եղել է «Նյու Յորք իվնինգ պոստ» թերթի թղթակից։ Նա աջակցում էր կոմունիստական միջազգային բանվորական շարժմանը և 1920-ականներին անդամագրվեց ԱՄՆ-ի Կոմունիստական կուսակցությանը։
1921 թվականին, որպես Քվակերների ամերիկյան ընկերների կոմիտեի անդամ, Սթրոնգը մեկնեց Լեհաստան և ԽՍՀՄ, որտեղ հանդիպեց Միխայիլ Բորոդինի հետ։ Ռուսաստան ուղևորության նպատակը Պովոլժիեի սովյալներին օգնելն էր։ 1925 թվականին նա այցելեց Չինաստան, հանդիպեց Սուն Յաթ-Սենի կնոջ՝ Սուն Ցինլինի հետ։ ԱՄՆ վերադառնալուց հետո նա դասավանդում էր քոլեջներում։ 1927 թվականին նա այցելեց Մեքսիկա, այնուհետև վերադարձավ Չինաստան և Բորոդինի ու մի խումբ խորհրդային հեղափոխականների հետ, անցնելով Գոբի անապատը և Միջին Ասիայի տարածքով հասավ ԽՍՀՄ։ Նա սկսեց համագործակցել Ուիլյամ Ռենդոլֆ Հերսթի «Ինտերնեշնլ նյուս սերվիս (International News Service) լրատվական գործակալության հետ, որպես նրա  մոսկովյան թղթակից։ Նա մի քանի անգամ հանդիպել է Իոսիֆ Ստալինի հետ և հանդես է եկել  է ի պաշտպանություն կոլեկտիվացման, բալթյան երկրների ԽՍՀՄ կազմի մեջ ընդգրկման, Արևելյան Եվրոպայում կոմունիստական կառավարությունների կայացման։ Նա քարոզում էր  այն գաղափարը, որ Ստալինի ցուցումով գյուղացիության դեմ ձեռնարկված պատժիչ գործողությունները արտացոլում էին գյուղացիության լայն զանգվածների կամքը, և որ բոլշևիկների համար դա գյուղատնտեսական արտադրությունը զարգացնելու միակ միջոցն էր։ Նա ակտիվորեն հանդես էր գալիս որպես սոցիալիզմի և Խորհրդային Միության կողմնակից, կտրականապես հերքում էր 1920-ականներին Ռուսաստանում սովի գոյությունը և 1930-ական թվականների  տեղահանության և քաղաքական սպանությունների փաստերը։ Նրա ընկերներից մեկի խոսքով՝ նա ԽՍՀՄ-ը համարում էր մեծ կիրակնօրյա դպրոց, որտեղ բոլորը առաջնորդվում են առաքինության և ազնիվ աշխատանքի ճանապարհով։
1930 թվականին նա հիմնադրեց անգլերեն առաջին խորհրդային թերթը՝ Moscow News («Մոսկովյան նորություններ»), որն ի սկզբանե նախատեսված էր ԽՍՀՄ այցելող կամ այնտեղ աշխատող անգլախոս օտարերկրյա քաղաքացիների համար։
1932 թվականին ամուսնացել է գյուղատնտես, «Գյուղացիական թերթի» խմբագիր Ջոել Շուբինի հետ։ 1937 թվականին մեկնել է Իսպանիա, որտեղ քաղաքացիական պատերազմ էր ընթանում և հանդիպել հանրապետական առաջնորդների հետ։ 1937-1938 թվականներին նոր ուղևորություն է կատարել Չինաստան։ 1939 թվականին վերադարձել է Միացյալ Նահանգներ։ 1940 թվականին` ԽՍՀՄ-ին անդամակցության ժամանակ, նա գտնվում էր մերձբալթյան երկրներում և  տարածաշրջանի խորհրդայնացման մասին իր տպավորությունները նկարագրում է «Լիտվայի նոր ճանապարհը» գրքում։ 1944 թվականին նա կրկին այցելում է ԽՍՀՄ, գրում արևելյան ռազմաճակատի իրադարձությունների մասին և մեկնում Հարավսլավիա։ 1946 թվականին նա նորից այցելում է Չինաստան, հարցազրույց վերցնում Մաո Ցզեդունից, որում նա արտասանում է «թղթե վագրերի» մասին հայտնի արտահայտությունը։
1948 թվականին նա կրկին այցելեց ԽՍՀՄ, բայց 1949 թվականի փետրվարի 14-ին նրան ձերբակալեցին, նա մի քանի օր անցկացրեց Լյուբյանկայում՝ զգալով խորհրդային քրեակատարողական համակարգի «մարդասիրությունը»։ Նա  խորհրդային հոգեբույժների կողմից անմեղսունակ ճանաչվեց, և Ստալինի ցուցումով, արտաքսվեց  որպես «ամերիկյան լրտես»։ Ամերիկյան անձնագիր ունենալը օգնեց Սթրոնգին հեռանալ ԽՍՀՄ-ից, բայց  պաշտոնապես արգելվեց նրա մուտքը։ Միացյալ Նահանգներ ժամանելուն պես նրան մեղադրեցին լրտեսության մեջ, այս անգամ՝ հօգուտ ԽՍՀՄ-ի։ 1949-1955 թվականներին ԽՍՀՄ-ում արգելվեց Սթրոնգի բոլոր գրքերը։ Դրանից հետո, Ստալինի մահվան և «անձի պաշտամունքի» դատապարտման կապակցությամբ, նրա դեմ բոլոր մեղադրանքները կարճվեցին։ Վերջին անգամ նա 1959 թվականին է այցելել ԽՍՀՄ։
1950-ականներին նա տեղափոխվում է Չինաստան, որտեղ ապրում է մինչև իր կյանքի վերջը, վայելելով Չինաստանի ղեկավարության ակտիվ աջակցությունը։ Նա ընկերական հարաբերությունների մեջ էր Չժոու Էնլայի հետ, աջակցում էր Մաո Ցզեդունի մեծ թռիչքի և մշակութային հեղափոխության քաղաքականությանը։ Այնուհետև նա այցելեց Տիբեթ՝ գրելով «Տիբեթյան հանդիպումներ» գիրքը (1959)։ Լինելով Մաո Ցզեդունի ամենամոտ դաշնակիցը` Աննա Լուիզ Սթրոնգը այն եզակի օտարերկրացիներից էր, որ ընդգրկվեց հունվեյբինների կազմում, որոնք մասնակցում էին մաքրման արշավին։ Մահացել է Պեկինում։


== Գրքեր և հոդվածներ ==


== Ծանոթագրություններ ==


== Գրականություն ==
Cattoi, Louise, "Strong life, strongly written Archived 2018-10-27 at the Wayback Machine.," Milwaukee Journal, February 24, 1984, book review about the life of Anna Louise Strong.
Herken, Gregg (2002)։ Brotherhood of the Bomb: The Tangled Lives and Loyalties of Robert Oppenheimer, Ernest Lawrence, and Edward Teller։ New York: Henry Holt and Company  
Jackson, Rebecca, The Politics of Gender in the Writings of Anna Louise Strong, Seattle General Strike Project, 1999.
Kim Il-sung (August 8, 1947)։ Talk to American Journalist Anna Louis [sic] Strong (չաշխատող հղում)
Mao Zedong (August 1946)։ «Talk with the American Correspondent Anna Luise Strong»։ Selected Works of Mao Tse-tung IV։ Beijing: Foreign Languages Press։ OCLC 898328894 
— (July 14, 1956)։ «U.S. imperialism is a paper tiger»։ Selected Works of Mao Tse-tung V։ Beijing: Foreign Languages Press։ OCLC 898328894 
— (November 18, 1957)։ «All reactionaries are paper tigers»։ Selected Works of Mao Tse-tung V։ Beijing: Foreign Languages Press։ OCLC 898328894 
Strong, Tracy B., Keyssar, Helene (1983)։ Right in Her Soul: the Life of Anna Louise Strong։ New York: Random House